ভোট মিটতেই সুর নরম বিমল গুরুং-এর।  ভোটপর্ব উত্তীর্ণ হয়েছে। এবার তাই উন্নয়নকে সামনে রেখেই মমতার শপথে হাজির থাকছেন বিমল।  শুক্রবার শপথগ্রহণ অনুষ্ঠান। সেদিন গুরুং ছাড়াও থাকবেন পাহাড়ের তিন মোর্চা বিধায়কও। আজ বুধবারই দিল্লির উদ্দেশে পাড়ি দেন জিটিএ সুপ্রিমো বিমল গুরুং। বাগডোগরায় সাংবাদিকদের তিনি জানান, ‘‘বিপুল জয়ে মুখ্যমন্ত্রীকে অভিনন্দন জানিয়েছি। শপথের দিন কলকাতায় হাজির থাকব। রাজনীতি রাজনীতির জায়গায় থাকবে।’’
উন্নয়নের প্রশ্নে সহযোগিতার বার্তা দিয়েই শপথে থাকছে মোর্চা। বিমল গুরুং স্পষ্ট বলেন, ‘‘পাহাড়ের উন্নয়নে রাজ্যের সহযোগিতা চাই। তাই মুখ্যমন্ত্রীর শপথে যাব। কিন্তু তার অর্থ এই নয় যে, মোর্চার দৃষ্টিভঙ্গি বদলে গিয়েছে। মোর্চার দাবি এবং দাবির ভিত্তিতে আন্দোলন জারি থাকবে।’’ 
দেখুন ভিডিও